Malema, Shivambu glo in Zondo se visierJulius Malema (Foto: EFF/Twitter) Dit blyk dat die EFF-leierskap nou in die visier van die Zondo-kommissie van ondersoek na staatskaping is. The Sunday Times het Sondag berig die Zondo-kommissie het vier van Suid-Afrika se grootste banke gedagvaar om die finansiële rekords van onder meer Julius Malema, leier van die EFF, en Floyd Shivambu, adjunkpresident van die EFF, te verskaf. Malema se vrou, Mantoa, sy oorlede ouma, Sarah, sy advokaat, Ian Levitt, sy Ratanang-familietrust asook verskeie maatskappye wat met hom verbind word, word na bewering ook ondersoek. Die finansiële rekords van Shivambu se broer, Brian, en dié se maatskappye wat by die VBS Bank-skandaal betrek is, is ook aangevra. Luidens die berig het die betrokke banke reeds die nodige inligting verskaf en ondersoekers is reeds besig om die finansiële rekords van 36 entiteite na te gaan. Malema het egter aan The Sunday Times gesê hy is nie bewus van die dagvaardings nie. Hy voer aan dat hy sy finansiële rekords sou verskaf het as die kommissie hom daarvoor gevra het. Floyd Shivambu Shivambu het intussen op sy beurt die kommissie daarvan beskuldig dat hy ŉ politieke agenda dryf. “Noudat Zondo en die administrateurs van die staatskapingskommissie nie daarin kon slaag om die Guptas vas te trek nie, gebruik hulle die kommissie om politieke gevegte van Jamnandas (sic) [min. Pravin Gordhan se middelnaam is Jamnadas] en die wit kapitalistiese establishment te beveg. Ons sal hul misleidende politieke agenda blootlê. Walglik!” het die EFF-adjunkleier Sondag getwiet. Maroela Media het vroeër berig die Zuma-stigting het verlede week ook teenoor die kommissie uitgevaar nadat ŉ dagvaarding aan oudpres. Jacob Zuma beteken is waarin die datums vir sy verskyning voor die kommissie uiteengesit word. Ingevolge die aansoek vra die sekretariaat van die kommissie ŉ bevel van Zondo dat hy toegelaat word om ŉ dagvaarding uit te reik wat Zuma dwing om tussen 16 en 20 November voor die kommissie te verskyn. Die stigting beskuldig die kommissie en sy getuienisleiers daarvan dat hulle niks anders is nie as ŉ “politieke proses wat hom voordoen as ŉ regsproses” terwyl daar agter die skerms politieke toutjies getrek word. “Die voortgesette bevooroordeling deur die kommissie en sy voorsitter jeens pres. Zuma bevestig ons vroeëre vrese van vooroordeel.” Now that Zondo & the handled administrators of the State capture commission are failing to pin down the Guptas, they’re using the Commission to fight political battles of Jamnandas & the white capitalist establishment. We will expose their misguided political agenda. Disgusting! — Floyd Shivambu (@FloydShivambu) October 18, 2020